ციურა
ციურა (ლათ. Brunnera) — მრავალწლოვან ფესურიან მცენარეთა გვარი ლაშქარასებრთა ოჯახისა. აქვთ ფესვთანური ფოთლები, მისი ფიფრიტა ფართოგულისებრი ან მომრგვალო ფორმისაა, სიგრძით და სიგანით 20 სმ-მდე, გრძელი ყუნწით. ყვავილები ცისფერია, ჰგვანან კესანეს ყვავილებს, შეკრებილი არიან მრავალყვავილიან ფაშარ საგველასებრ ყვავილედებში; ყვავილიან ყლორტს წვრილი ფოთლები აქვს. ცნობილია 3 სახეობა: მსხვილფოთოლა ციურა (B. macrophylla), რომელიც გავრცელებულია ამიერ- (მ.შ. საქართველოს) და იმიერკავკასიის მთის ტყეებსა და მდელოებზე, ციმბირული ციურა (B. sibirica), რომელიც გვხვდება ციმბირსა და საიანში, და აღმოსავლური ციურა (B. orientalis). ციმბირული ციურა პლიოცენურ რელიქტად ითვლება. მსხვილფოთოლა გამოიყენება დეკორატიულ მებაღეობაში.